Diari Oficial de la Generalitat Valenciana


Sumari del DOGV 9078, del 07-05-2021 (2021/4722)

RESOLUCIÓ de 3 de maig de 2021, de la consellera de Participació, Transparència, Cooperació i Qualitat Democràtica, per la qual s'estableixen els requisits, terminis, procediment i calendari del procés pilot de participació ciutadana per a l'elaboració dels primers pressupostos participatius de la Generalitat per a l'exercici 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9078

Data del DOGV
:   07-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/4722


Data del document
:   03-05-2021

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica
    * pressupost
    * legislació
    * elaboració del pressupost

RESOLUCIÓ de 3 de maig de 2021, de la consellera de Participació, Transparència, Cooperació i Qualitat Democràtica, per la qual s'estableixen els requisits, terminis, procediment i calendari del procés pilot de participació ciutadana per a l'elaboració dels primers pressupostos participatius de la Generalitat per a l'exercici 2022. [2021/4722]  
Les societats democràtiques avançades han reorientat en els últims anys la seua acció política i el seu disseny institucional des d'estructures burocràtiques de coneixement i presa de decisions cap a un enfocament més holístic i flexible, focalitzat sobre la participació, l'obertura informativa i la coproducció de coneixement i serveis.  
La Constitució Espanyola de 1978 garanteix en els seus articles 23 i 105.b el dret de la ciutadania a la participació en els assumptes públics. Una apreciable producció normativa i jurisprudencial ha donat contingut i ha desenvolupat aquest dret. Els pactes i acords de dret internacional subscrits per Espanya tampoc són aliens al reconeixement actiu d'aquest dret, com l'article 21.1 de la Declaració Universal de Drets Humans, i l'article 25.a del Pacte Internacional de Drets Civils i Polítics. La Unió Europea, en diferents moments, ha adoptat directives, com les directives 2003/4/CE i 2003/35/CE d'abast sectorial, que han sigut transposades a l'ordenament jurídic espanyol mitjançant la Llei 27/2006, de 18 de juliol, per la qual es regulen els drets d'accés a la informació, de participació pública i d'accés a la justícia en matèria de medi ambient.  
La Generalitat considera que la participació dels ciutadans i ciutadanes en els assumptes públics constitueix un dels pilars bàsics sobre els quals es desenvolupen i prenen forma la democràcia avançada i l'autogovern. Així ho reconeix l'Estatut d'Autonomia de la Comunitat Valenciana, en el seu article 9.4. Posteriorment, aquest dret es va veure desenvolupat per la Llei 2/2015, de 2 d'abril, de transparència, bon govern i participació ciutadana de la Comunitat Valenciana, que té entre els seus objectius promoure i fomentar la participació ciutadana en els assumptes públics, de manera individual o col·lectiva, i regular les relacions de la Generalitat amb la ciutadania i amb organitzacions i entitats de la societat civil de la Comunitat Valenciana. La norma desenvolupa a aquest efecte en el seu article 46 una sèrie de mecanismes i instruments de participació ciutadana per a fer efectives la participació i la col·laboració ciutadanes, prestant especial atenció a la utilització, per a això, de les noves tecnologies, i tal com s'estableix en l'article 44.1.b de la mateixa llei, mitjançant aquest procés es dona l'oportunitat a participar de manera real i efectiva en l'elaboració de l'avantprojecte de llei dels pressupostos de la Generalitat per a l'exercici 2022.  
En definitiva, el marc jurídic actual reconeix la participació ciutadana com un dret fonamental. A conseqüència d'això, s'han succeït multitud d'acords polítics en la mateixa direcció, també en l'àmbit autonòmic valencià.  
D'una banda, l'Acord per un Govern Valencià de progrés de juny de 2019, en l'eix 5, Qualitat democràtica i bon govern, es reivindica la voluntat d'obrir les portes de l'Administració a la ciutadania i fomentar la seua participació en la presa de decisions. Posteriorment, en la declaració institucional sobre els processos participatius de la Generalitat, de 7 de febrer de 2020, el Consell es va comprometre a «dotar la ciutadania de recursos útils i eficients per a la seua participació en els processos de definició de polítiques públiques i de presa de decisions, i posar en marxa progressivament processos participatius en totes les àrees d'acció de la Generalitat». Més recentment, les Corts a través de la Resolució de 25 de setembre de 2020, van instar el Consell a «posar en marxa i coordinar de manera transversal els primers pressupostos participatius autonòmics a partir de 2021, desenvolupant-los en les fases d'informació i diagnòstic de la situació, propostes, debat i deliberació col·lectiva i retorn a la ciutadania». Es tracta, doncs, d'uns acords polítics que es comprometen a posar en funcionament diversos procediments participatius que tinguen com a finalitat empoderar la ciutadania.  
  
L'acord institucional del Consell sobre el projecte pilot d'elaboració participativa del pressupost de la Generalitat, aprovat el 9 d'abril de 2021, recull el compromís de dotar la ciutadania d'un nou mecanisme de decisió directa sobre els comptes pressupostaris de la Generalitat i habilita la Conselleria de Participació, Transparència, Cooperació i Qualitat Democràtica per a establir els requisits, terminis i procediment per a dur-ho a terme. En aquest primer procés pilot, el Consell ha acordat destinar als pressupostos participatius 2021 una quantia de 125 milions d'euros. Quant a la distribució d'aquesta quantia, atés el principi de vertebració territorial, s'ha dissenyat un mapa de set àrees comarcals en les quals s'agrupen diferents comarques atenent criteris geogràfics, històrics i poblacionals: comarques costaneres del nord, comarques de l'interior del nord, comarques de l'interior, comarques de l'Horta, comarques del Xúquer-Túria, comarques centrals i comarques del sud. Amb la finalitat de garantir un repartiment equilibrat entre les diferents àrees territorials, un 30 % del crèdit (37,5 milions d'euros) es destinarà al finançament dels projectes de la Comunitat o que afecten diverses àrees comarcals, i un 70 % (87,5 milions d'euros) es destinarà als projectes de les diferents àrees comarcals.  
  
Respecte a la metodologia seguida per a repartir els 87,5 milions d'euros entre les set àrees comarcals s'han tingut en compte tres paràmetres: la població de l'àrea comarcal (un 70 %), l'índex de la taxa de pobresa (un 25 %) i, finalment, la taxa de despoblament (un 5 %).  
Quant a la forma de participació, la Generalitat ha posat a la disposició de la ciutadania el portal de participació ciutadana GVA Participa, a través del qual es realitzarà el procés participatiu en totes les seues fases. En un entorn de crisi sanitària que limita la participació ciutadana d'una manera presencial, per a la posada en marxa d'aquest projecte pilot, s'ha optat per centralitzar la recollida de propostes ciutadanes i les diferents votacions previstes, exclusivament a través de GVA Participa, sense perjudici que la ciutadania puga participar en altres espais organitzats per a afavorir el debat de les propostes.  
Aquest procés participatiu suposa la culminació de la participació ciutadana en sectors clau per al desenvolupament econòmic i social enfocat en la reconstrucció post-Covid i desenvolupa el programa Alcem-nos Acord Ciutadà. Així mateix, estant immersos en un estat d'emergència climàtica i amb uns índexs de pobresa i desigualtat que urgeixen a reaccionar a través de polítiques públiques que atallen aquests problemes, el procés participatiu permet relacionar els 17 Objectius de Desenvolupament Sostenible de l'ONU promovent la seua difusió i consecució mitjançant el reconeixement d'aquests en les propostes plantejades per la ciutadania.  
Finalment, aquest procés participatiu pilot comptarà amb l'avaluació de la Universitat Miguel Hernández d'Elx que garantirà la transparència en l'anàlisi de l'execució del procés i que servirà, juntament amb les aportacions del Consell de Participació Ciutadana i de la ciutadania en general, per a reglamentar en un futur pròxim l'elaboració participativa del Pressupost de la Generalitat.  
En conclusió, per al desenvolupament d'aquest projecte és necessari establir les fases, els requisits, el procediment i el calendari a dur a terme durant el procés participatiu en el qual la ciutadania proposarà i decidirà els projectes a executar per la Generalitat en l'exercici 2022 dins del marc participatiu de l'elaboració d'aquests pressupostos. Per a això, la present resolució estableix els principis inspiradors del procediment atesos els principis fonamentals de govern obert; les persones que podran participar en aquest, amb un enfocament inclusiu, tenint especialment en compte la diversitat funcional, i amb perspectiva de gènere. De la mateixa manera, s'ha tingut en compte a la participació de la joventut mitjançant el conveni de col·laboració subscrit amb el Consell de la Joventut de la Comunitat Valenciana de 13 d'abril de 2021; la distribució territorial dels crèdits destinats a aquests pressupostos participatius, tenint en compte la vertebració del territori, l'equilibri i la solidaritat amb les àrees més desfavorides; els espais i formes de participació, amb l'objectiu d'arribar a la major part possible de la ciutadania; els òrgans de governança del procediment i, finalment, les fases i terminis del procés.  
Per a això, i fent ús de les facultats que li confereix el Decret 105/2019, de 5 de juliol, del Consell, sobre l'estructura orgànica bàsica de la Presidència i de les conselleries de la Generalitat (DOGV 8590, 12.07.2019); el Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica (DOGV 8961, 26.11.2020), i de l'habilitació per a això en l'apartat segon de l'Acord del Consell de 9 d'abril de 2021, prèvia deliberació en el Consell de Participació Ciutadana de la Comunitat Valenciana en sessió de 21 d'abril de 2021, resolc:  
  
Primer  
Aprovar els requisits, terminis i procediment del procés pilot de participació ciutadana per a l'elaboració dels primers pressupostos participatius de la Generalitat per a l'exercici 2022, desenvolupat en l'annex I d'aquesta resolució.  
  
Segon  
Aprovar el calendari d'execució del procés participatiu, durant 2021, per a l'elaboració dels pressupostos participatius de la Generalitat per a 2022, desenvolupat en l'annex II d'aquesta resolució.  
  
Tercer  
La present resolució serà publicada en el Diari Oficial de la Generalitat Valenciana.  
  
Contra el que es disposa en la present resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte en el termini d'un mes, comptat des de l'endemà de la seua publicació, de conformitat amb el que es preveu en els articles 123 i 124 de la Llei de procediment administratiu comú i de les administracions públiques, o bé un recurs contenciós administratiu directament davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, de conformitat amb el que s'estableix en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
  
València, 3 de maig de 2021.- La consellera de Participació, Transparència, Cooperació i Qualitat Democràtica: Rosa Pérez Garijo.  
  
  
ANNEX I  
Requisits, terminis i procediment del procés pilot de participació ciutadana per a l'elaboració dels primers pressupostos participatius de la Generalitat per a l'exercici 2022  
  
1. Objecte  
L'objecte d'aquest procediment és aprovar els requisits, terminis i fases del procés pilot de participació ciutadana, durant 2021, per a l'elaboració dels primers pressupostos participatius de la Generalitat per a l'exercici 2022.  
  
2. Àmbit subjectiu  
El present procediment està destinat a la ciutadania de la Comunitat Valenciana, que podrà decidir el destí d'una part del pressupost de despesa de la Generalitat per a l'exercici 2022.  
  
3. Principis inspiradors del procés  
El procediment d'actuació tindrà en compte els següents principis:  
  
a) La informació pública i la transparència durant tot el procés per a dotar de criteri a les decisions de la ciutadania.  
b) Garantir la igualtat i la inclusió en l'accés a les diferents fases de participació de la ciutadania.  
c) Vinculació dels pressupostos participatius als Objectius de Desenvolupament Sostenible de l'ONU promovent la seua difusió i consecució mitjançant el reconeixement d'aquests en les propostes plantejades per la ciutadania.  
d) L'atenció a la vertebració territorial en la distribució del pressupost en les diferents àrees/agrupacions comarcals, fomentant la solidaritat entre els valencians i valencianes, i amb especial atenció a un enfocament de perspectiva de gènere.  
e) La rendició de comptes en una fase final d'avaluació de tot el procés, així com el seguiment de l'execució pel Consell dels projectes seleccionats.  
4. Participants en el procés  
1. Podran participar les persones que complisquen els següents requisits, previ registre en el portal de participació ciutadana GVA Participa:  
a) Les persones majors de 16 anys que estiguen empadronades en qualsevol municipi de la Comunitat Valenciana.  
b) Les persones menors de 16 anys i majors de 12 que tinguen DNI, prèvia autorització dels seus pares o mares, tutors o tutores o representants legals.  
c) Els valencians i valencianes residents en l'exterior podran participar indicant data i lloc de la seua última residència en la Comunitat.  
  
2. Totes les propostes presentades es realitzaran a títol individual, sense perjudici que en la proposta s'indique que es realitza en representació d'un col·lectiu.  
  
5. Accés al registre en GVA Participa i protecció de dades  
1. El procés participatiu es realitzarà, únicament, en totes les seues fases de manera telemàtica en el portal de participació ciutadana GVA Participa, accedint a gvaparticipa.gva.es en l'apartat «Pressupostos Participatius».  
2. Les persones participants hauran de registrar-se en el portal GVA Participa accedint a l'apartat «Registrar-se», incloent-hi les dades següents: nom i cognoms o àlies, DNI o NIE, data de naixement i codi postal de residència.  
3. Amb la finalitat de comprovar la identitat de les persones que hi participen, així com els requisits d'edat o veïnatge administratiu, la ciutadania donarà la seua autorització expressa a la verificació de les dades requerides, de conformitat amb l'article 46.3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
4. L'autorització de les persones menors de 16 anys i majors de 12 anys s'emplenarà i signarà pel seu representant, indicant nom del o de la menor, el seu DNI, edat i municipi de residència. L'autorització s'efectuarà accedint a la Seu Electrònica, o a la Guia PROP, en l'apartat «Tràmits i serveis» o a través del següent enllaç https://www.gva.es/es/inicio/procedimientos'id\_proc=21318&version=amp  
  
5. Les persones valencianes residents en l'exterior, en inscriure's, indicaran les següents dades: nom i cognoms, correu electrònic, lloc de residència actual, última població de residència en la Comunitat Valenciana, DNI, edat i sexe. La inscripció es podrà realitzar accedint a la Seu Electrònica, o a la Guia PROP, en l'apartat «Tràmits i serveis» o a través del següent enllaç https://www.gva.es/es/inicio/procedimientos'id\_proc=21060&version=amp  
6. En els tràmits establits en els apartats 4 i 5 d'aquest punt, les persones sol·licitants hauran de disposar de signatura electrònica avançada basada en un certificat reconegut per a la ciutadania, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb el qual la Generalitat haja signat l'oportú conveni.  
7. Les dades proporcionades en el formulari de registre del GVA Participa seran tractades per part de la Conselleria de Participació, Transparència, Cooperació i Qualitat Democràtica, responsable del tractament, amb la finalitat de fomentar la participació de la ciutadania en la gestió dels assumptes públics de competència autonòmica.  
Les persones interessades en aquest tractament tenen dret a sol·licitar l'accés a les seues dades personals, a rectificar-les i a suprimir-les, així com a limitar o oposar-se al tractament d'aquestes i a no ser objecte de decisions individuals automatitzades respecte a les seues dades personals registrades. Podran exercir aquests drets mitjançant un escrit dirigit a la persona responsable del tractament, acreditant la identificació de la persona interessada, o bé accedint al tràmit telemàtic de la seu electrònica de la Generalitat (si es disposa de certificat digital): https://www.gva.es/va/inicio/procedimientos'id\_proc=19345   
Per a obtindre més informació respecte a les condicions d'aquest tractament, pot accedir a la Política de Protecció de dades del GVA Participa en aquest enllaç https://gvaparticipa.gva.es/privacy.   
  
6. Crèdits destinats als pressupostos participatius i distribució territorial  
a) La Generalitat destinarà en l'exercici 2022 un total de 125 milions d'euros sobre els quals la ciutadania podrà decidir de manera directa mitjançant els pressupostos participatius.  
b) Els capítols pressupostaris oberts a la participació ciutadana seran: capítol II (compra de béns comuns i despeses de funcionament), capítol IV (transferències corrents de concurrència competitiva) i capítol VI (inversions reals).  
c) El pressupost podrà destinar-se a projectes d'abast autonòmic (de la Comunitat Valenciana en el seu conjunt) o d'àrea comarcal (atenent criteris geogràfics, històrics i poblacionals), distribuïdes de la següent manera:  
1) Comarques costaneres del nord (el Baix Maestrat, la Plana Alta i la Plana Baixa).  
2) Comarques d'interior del nord (els Ports, l'Alt Maestrat, l'Alcalatén, l'Alt Millars i l'Alt Palància).  
3) Comarques d'interior (Racó d'Ademús, els Serrans, la Plana d'Utiel-Requena, la Canal de Navarrés i la Vall de Cofrents-Aiora).  
  
4) Comarques de l'Horta (València ciutat, l'Horta Nord i l'Horta Sud).  
5) Comarques del Xúquer-Túria (Camp de Morvedre, Camp de Túria, Foia de Bunyol, Ribera Alta i Ribera Baixa).  
6) Comarques centrals (la Safor, la Costera, la Vall d'Albaida, el Comtat, l'Alcoià, la Marina Alta i la Marina Baixa).  
7) Comarques del sud (l'Alt Vinalopó, el Vinalopó Mitjà, el Baix Vinalopó, l'Alacantí i el Baix Segura).   
d) Amb la finalitat de garantir un repartiment equilibrat entre les diverses àrees territorials, el 30 % dels 125 milions d'euros (37,5 milions d'euros) anirà destinat a projectes d'àmbit autonòmic, i el 70 % restant (87,5 milions d'euros) es distribuirà entre les set àrees comarcals citades, atenent criteris de població, índex de taxa de pobresa i despoblament, quedant distribuïts de la següent manera:  
  
1) Comarques costaneres del nord 9.348.500 -  
2) Comarques d'interior del Nord5.418.400 -  
3) Comarques d'interior 6.105.400 -  
4) Comarques de l'Horta 01.704.219 -  
5) Comarques del Xúquer-Túria 56.631.508 -  
6) Comarques centrals 03.410.358 -  
7) Comarques del sud 25.545.845 -  
  
7. Formes i espais de participació  
a) La ciutadania podrà participar en els pressupostos participatius autonòmics de les següents formes: fent propostes, debatent sobre aquestes, donant suport a les propostes presentades i votant als projectes finalistes.  
b) Totes les propostes ciutadanes es realitzaran a través del portal GVA Participa gvaparticipa.gva.es, dins de la pestanya «Pressupostos Participatius». Perquè les propostes puguen ser valorades i avaluades hauran d'estar plantejades en aquest portal.  
A més del portal GVA Participa i per a afavorir el desenvolupament dels debats, es podrà participar de manera complementària en els següents espais dissenyats especialment per a aquest procés:  
- Les taules participatives creades en un procés participatiu en viu a través d'internet, en el qual se celebrarà una sèrie de tallers de treball i debats públics que es realitzaran en les diverses àrees comarcals a través del xat en directe de l'acte en línia, enviant suggeriments, preguntes o reflexions als ponents i debatent sobre les idees que es vulguen articular en forma de proposta.  
- El procés de participació dut a terme pel Consell de la Joventut de la Comunitat Valenciana a través de les xarxes de Joves en Marxa, sessions presencials en instituts d'Educació Secundària, com també des de jornades amb diverses entitats juvenils del tot el territori autonòmic.  
  
- En els òrgans de participació institucional de la Generalitat. Per a conéixer els òrgans existents en la Generalitat podrà consultar-se la Guia de Participació Ciutadana de la Generalitat i el seu sector públic.  
- En qualsevol altre fòrum de base participativa creat en les administracions públiques de la Comunitat Valenciana.  
  
8. Comissions de governança del projecte  
En compliment del que s'estableix per Acord del Consell de 9 d'abril de 2021, sobre el projecte pilot d'elaboració participativa del pressupost de la Generalitat, queden establides les següents comissions de governança del procés participatiu:  
a) Comissió mixta de l'organització  
Té com a objecte l'organització del projecte pilot d'elaboració dels pressupostos participatius i estarà formada per la Secretaria Autonòmica de Participació i Transparència, la Secretaria Autonòmica d'Hisenda, la Direcció General de Participació Ciutadana i la Direcció General de Pressupostos.  
b) Comissió de seguiment del procediment  
Té com a objecte el seguiment del procediment i validació de les actuacions necessàries per al seu impuls. Estarà formada per les sotssecretaries de Presidència i de cadascun dels departaments del Consell, i la presidirà la persona titular de la Secretaria Autonòmica de Participació i Transparència.  
c) Comissió tècnica de valoració  
Té com a objecte realitzar la valoració econòmica i avaluació tècnica de les propostes que hagen superat la fase de suports. La comissió tècnica de valoració estarà formada per personal tècnic i titulars dels òrgans directius o superiors de l'Administració de la Generalitat designats per la Conselleria de Participació, Transparència, Cooperació i Qualitat Democràtica a proposta de la Presidència i la resta de conselleries.  
  
9. Fases, terminis i desenvolupament del procediment  
El procés participatiu de proposta i votació dels projectes es desenvoluparà al llarg de les següents fases:  
- Fase d'Informació i debats.  
- Fase de presentació de propostes.  
- Fase de revisió interna de les proposades  
- Fase de suports.  
- Fase d'avaluació de propostes.  
- Fase de publicació de preus.  
- Fase de votacions dels projectes.  
- Fase de resultats.  
El calendari del procés participatiu en 2021 s'estableix en l'annex II de la present resolució, garantint a la ciutadania la informació pública necessària per a facilitar la seua participació en la fase de propostes, la fase de suports i la fase de votacions.  
9.1) Fase d'informació a la ciutadania i debats  
a) L'objecte d'aquesta fase és procurar l'accessibilitat a la informació per part de la ciutadania. Els valencians i les valencianes cridades a participar han de tindre garantit el dret a la informació plena i ser coneixedors de l'objectiu que es persegueix durant tot el procés amb transparència i honestedat, així com quins són els actors cridats a participar i els rols que adopta cadascun d'aquests, quins espais s'utilitzaran, els límits i el període de convocatòria.  
b) Es disposarà de les eines necessàries per a facilitar el procés des del portal GVA Participa disponible en tot moment per a la ciutadania. El procés de pressupostos participatius s'obrirà informant la ciutadania de la metodologia a seguir i l'abast que tindrà el procés informatiu i de debat, el qual es mantindrà també durant la fase de presentació de propostes. La metodologia del procés participatiu serà fonamentalment en línia i inclou jornades, debats i tallers en els diferents espais recollits en el punt 7 d'aquest procediment, en les diferents àrees comarcals del territori, així com en espais especialment disposats per a la participació de la joventut, on s'informarà detalladament de tot el procés, disposant d'un canal directe amb el personal col·laborador de la Direcció General de Participació Ciutadana habilitat per als dubtes o dificultats que puga tindre la ciutadania en la seua participació.  
  
9.2) Fase de presentació de propostes  
a) L'objecte d'aquesta fase és brindar a la ciutadania la possibilitat de proposar, exposar i debatre iniciatives que milloren la Comunitat Valenciana a través del portal de participació GVA Participa.  
b) Per a poder ser considerades en els pressupostos participatius, totes les propostes hauran de presentar-se de manera telemàtica a través del portal GVA Participa.  
Podran presentar-se propostes que tinguen: a) Àmbit autonòmic; b) Àmbit d'una àrea comarcal de les especificades en el punt 6 de la present resolució.  
c) Les propostes hauran de complir els següents requisits:  
- Ser competència de la Generalitat, de conformitat amb el que s'estableix en l'Estatut d'Autonomia de la Comunitat Valenciana.  
- No anar en contra de l'ordenament jurídic. S'analitzarà si existeix alguna normativa contrària a la proposta.  
- No ser contrària a l'interés general. Cap proposta podrà ser discriminatòria en els àmbits de gènere o inclusió, ni atemptar contra el principi d'igualtat.  
- Ser compatible amb els 17 Objectius de Desenvolupament Sostenible.  
- El tipus de despesa que produïsca la proposta haurà d'afectar els capítols pressupostaris II (Compra de béns comuns i despeses de funcionament), IV (Transferències corrents en concurrència competitiva) i VI (Inversions reals). Per a facilitar a la ciutadania la presentació de les propostes es publicaran exemples didàctics en GVA Participa.  
  
- No podran admetre's propostes de transferències corrents de concessió directa o nominativa.  
- No podran admetre's propostes abstractes, inconcretes o d'una amplitud tal que impedisca la seua viabilitat, sent necessari que la seua execució puga realitzar-se en els dos exercicis pressupostaris següents a aquest procés (2022-23).  
d) Es garanteix a la ciutadania un mínim de 15 dies naturals per a realitzar la presentació de les seues propostes.  
9.3) Fase de revisió interna de les propostes  
a) L'objecte d'aquesta fase és la verificació que les propostes presentades compleixen els requisits establits per a poder ser executades, si és el cas, per la Generalitat.  
b) La Direcció General de Participació Ciutadana realitzarà una revisió interna de les propostes, i comprovarà que compleixen cadascun dels requisits establits en el punt 9.2. d'aquesta resolució perquè la proposta passe a la fase de suports. La comissió de seguiment validarà la relació de propostes que queden descartades en aquesta fase amb una succinta indicació del motiu de la seua exclusió, i acceptarà provisionalment la relació de propostes que compleixen amb els requisits mínims i poden passar a la següent fase del procés.  
9.4) Fase de suports  
a) L'objecte d'aquesta fase és donar l'oportunitat a la ciutadania per a expressar el seu suport a les propostes que més s'identifiquen amb els seus interessos.  
b) Qualsevol persona degudament registrada en el portal GVA Participa podrà secundar com a màxim 10 propostes que hagen superat la fase de revisió interna, a la seua total elecció, indistintament de l'àmbit territorial en el qual estiga empadronada.  
c) Per a passar a la següent fase, les propostes han de recaptar, seguint un criteri d'equitat territorial, atesa la població de cada àrea comarcal, un mínim de 300 suports per a una proposta d'àmbit autonòmic; de 200 suports per a les Comarques de l'Horta i per a les Comarques del Sud; de 150 suports per a les Comarques Centrals; de 100 suports per a les Comarques del Xúquer-Túria i les Comarques de Costa del Nord i de 50 suports per a les Comarques de l'Interior i les Comarques de l'Interior del Nord.  
c) Amb la finalitat de garantir al màxim la participació ciutadana, la comissió d'organització podrà reduir el nombre de suports establits en el paràgraf anterior si el nombre de propostes resulta inferior a les previstes inicialment.  
d) Es garanteix a la ciutadania un mínim de 15 dies naturals per a realitzar els seus suports a les propostes triades.  
9.5) Fase d'avaluació de propostes  
a) L'objecte d'aquesta fase és realitzar un estudi tècnic de les propostes que han superat les fases anteriors, estudiant la seua viabilitat tècnica i financera dins dels paràmetres establits en aquests pressupostos participatius i la seua valoració econòmica.  
b) L'avaluació de les propostes ciutadanes que hagen recaptat els suports suficients es realitzarà en un procés dut a terme per la Comissió Tècnica de Valoració, convertint cada proposta en un projecte amb un preu establit.  
c) L'avaluació atendrà així mateix el compliment dels següents criteris:  
- Ser concreta i viable tècnicament. S'estudiarà si existeix algun impediment tècnic per a dur a terme la proposta. Quan la valoració d'una proposta requerisca estudis previs, no es declararà inviable, sinó que el cost total previst inclourà la realització d'aquest estudi previ que determinarà o no la seua viabilitat.  
- Ser finançable dins dels capítols de despesa acordats pel Consell, segons l'Acord de 9 d'abril de 2021, i no superar el crèdit destinat a cada àrea territorial establit en el punt 6 d'aquest procediment. A més, haurà de ser executable en els exercicis econòmics de 2022 i 2023.  
  
- Tractar-se d'un projecte no assumit prèviament pel departament competent.  
- Qualssevol altres criteris que, segons el parer de les persones avaluadores, motiven la inviabilitat de la proposta, les quals en tot cas hauran de motivar les causes que determinen l'exclusió d'aquesta.  
9.6) Fase de publicació de preus  
Es publiquen en GVA Participa els preus dels projectes que hagen superat la fase d'avaluació, de manera que la ciutadania puga conéixer el cost de cadascun d'ells abans de procedir a la votació final.  
  
9.7) Fase de votacions de projectes  
a) L'objecte d'aquesta fase és que la ciutadania vote a aquells projectes que satisfacen en major mesura els seus interessos.  
b) Qualsevol persona degudament registrada en el portal GVA Participa podrà efectuar el seu vot digital a través de la plataforma. El vot serà individual i intransferible. Les persones usuàries de GVA Participa disposaran de dues bosses de crèdit per a la votació: una bossa per a votar projectes d'àmbit autonòmic i una altra bossa per a votar les propostes d'una de les set àrees comarcals que es trie. Dins d'aquests àmbits, podrà votar tots aquells projectes que trie fins a esgotar el crèdit disponible en la bossa corresponent, sense que siga necessari esgotar aquest.  
c) No es podrà votar un projecte més d'una vegada.  
d) Es garanteix a la ciutadania un mínim de 10 dies naturals per a realitzar la votació de les propostes que més s'aproximen als seus interessos.  
9.8) Fase de resultats  
a) L'objecte d'aquesta fase és donar a conéixer a la ciutadania el resultat final del procés de consulta, i dotar-lo de la transparència necessària i adoptar les mesures oportunes perquè les persones que han participat en el procés puguen ser coneixedores de la destinació final de les seues propostes.  
b) El resultat final del procés s'obtindrà, una vegada finalitzada la votació, ordenant tots els projectes de cada àrea comarcal i els de caràcter autonòmic per nombre de vots des de la més votada fins a la menys votada, tenint en compte que cada projecte inclòs no supere el pressupost restant destinat en aqueix àmbit. Si un projecte supera el límit restant, no podrà ser seleccionat i se seleccionarà el següent amb major nombre de vots.  
b) En cas d'empat a vots de dos o més projectes, es prioritzaran aquells que hagen sigut registrats primer en el portal GVA Participa.  
c) Si dos projectes seleccionats resulten incompatibles entre si per l'actuació a dur a terme, podrà passar aquell que haja rebut més vots.  
  
d) Per a assegurar el correcte funcionament dels departaments del Consell en l'execució de les propostes seleccionades i evitar així una sobrecàrrega en aquests, s'aplicarà un límit d'un màxim d'un 20 % del crèdit total disponible en aquests pressupostos participatius per a l'execució de projectes en cada departament. En cas que una vegada aplicat aquest límit se'n genere algun de sobrant, se seleccionarà la següent proposta més votada del conjunt de les àrees territorials que no haja resultat seleccionada.  
e) Es garanteix la selecció d'almenys un projecte en cada àrea territorial, de manera que s'assumirà el primer projecte més votat en cada territori, encara que excedisca el 20 % previst, i quedaran exclosos els següents.  
f) Segons el que s'estableix en l'Acord del Consell de 9 d'abril de 2021, sobre el projecte pilot d'elaboració participativa del pressupost de la Generalitat, la Conselleria d'Hisenda i Model Econòmic, en l'Ordre per la qual es dicten les normes per a l'elaboració del pressupost de la Generalitat per a l'exercici 2022, establirà les regulacions necessàries relatives al projecte de pressupostos participatius de la Generalitat. Les propostes ciutadanes definitives derivades del procés s'incorporaran als capítols de despesa del pressupost de 2022 fins a esgotar la quantia destinada a la decisió ciutadana.  
9.9. Seguiment i control del procés  
L'execució dels projectes aprovats per la ciutadania i incorporats en la Llei de pressupostos de la Generalitat de 2022 podrà seguir-se en el portal GVA Participa al llarg de les diferents fites en el desenvolupament de l'execució en compliment del principi de transparència i de rendició de comptes a la ciutadania.  
  
  
ANNEX II  
Calendari d'execució del procés participatiu, durant 2021, per a l'elaboració dels pressupostos participatius de la Generalitat per a 2022  
  
1. Fase d'informació i debats. (Del 6 de maig al 30 de maig)  
2. Fase de presentació de propostes. (De l'11 de maig al 30 de maig)  
  
3. Fase de revisió interna de les propostes. (Del 31 de maig al 8 de juny)  
4. Fase de suports. (Del 9 de juny al 27 de juny)  
5. Fase d'avaluació de propostes. (Del 28 de juny al 12 de setembre)  
  
6. Fase de publicació de preus. (13 de setembre)  
7. Fase de votacions dels projectes. (Del 14 de setembre al 30 de setembre)  
8. Fase de resultats. (28 d'octubre)  
  
Per tractar-se d'un projecte pilot i amb fi d'ajustar al màxim els temps del procediment, s'estableix el present calendari sense perjudici de la seua eventual modificació, si fora necessari, per a adaptar els temps de les diferents fases del procés amb la finalitat de garantir la participació de la ciutadania. Aquestes eventuals modificacions es publicaran en GVA Participa, amb antelació suficient.